<classify> RASIMU ya Mpango Kabambe wa Uboreshaji wa Jiji la Dar es Salaam inayolenga kulifanya jiji hilo liwe na mpangilio wa makazi na miundombinu kwa mwaka 2016 hadi 2036, ikianza kutumika kama mpango kamili, utaboresha huduma ya elimu zaidi ya ilivyo sasa kwa kuhakikisha shule zinaongezeka ili kupunguza umbali wa mwanafunzi kupata huduma hiyo.Katika rasimu hiyo itakayoanza kutolewa maoni kupitia mikutano ya mijadala ya wadau katika ngazi za manispaa zote tano Ubungo, Kigamboni, Temeke, Kinondoni na Ilala katika kipindi cha siku zisizozidi 90, inaeleza vigezo vya kuzingatiwa katika upatikanaji wa huduma za elimu jijini humo.Kwa mujibu wa utafiti uliofanywa na uliowezesha kuandaliwa kwa rasimu hiyo, umbali wa wanafunzi kutoka nyumbani hadi shuleni katika jiji hilo umekuwa kikwazo kwa wanafunzi kutofanya vizuri katika masomo yao.Rasimu inaeleza kuwa idadi ya watu katika jiji hilo inatarajiwa kuzidi milioni 13 mwaka 2036 ikiwa ni ongezeko la watu zaidi ya milioni nane, hivyo suala la huduma muhimu za kijamii ikiwemo elimu, maji, makazi, miundombinu na afya, ni kipaumbele katika mpango huo.Katika eneo la elimu, rasimu hiyo ambayo imeshawasilishwa na Katibu Tawala wa Mkoa wa Dar es Salaam kwa Wizara ya Ardhi, Nyumba na Maendeleo ya Makazi tayari kwa wadau, wakiwemo wananchi kutoa maoni kabla ya hatua nyingine za utekelezaji, imeeleza kuwa, kwa sasa wastani wa umbali wa mwanafunzi wa shule ya msingi na sekondari kufika shuleni bado ni kikwazo cha ubora wa elimu.Imeeleza katika eneo la huduma za kijamii na upatikanaji wake, shule za msingi wakati mpango unaandaliwa ni 519, ambapo shule 352 sawa na asilimia 68 ni za serikali na 167 sawa na asilimia 32 ni za watu na taasisi binafsi. Watoto waliosajiliwa katika shule hizo asilimia 51.2 ni wasichana ambao ni 237,354.  <topic>: KITAIFA 